पर परमपिता परमेश्‍वर के केन्‍द्रबिन्‍दु में सदैव ही उनके भक्‍त रहते हैं क्‍योंकि वे एक रूप से सदैव ही उन भक्‍तों पर अपना ध्‍यान केंद्रित रखते हैं । हम भक्ति के बल पर प्रभु को बांध सकते हैं कि वे एक रूप में सिर्फ और सिर्फ हमारे बन कर रहें । ऐसा सिर्फ प्रभु ही कर सकते हैं । ऐसा सामर्थ्‍य सिर्फ प्रभु का ही है । इसका जीवन्‍त उदाहरण महारास का प्रसंग है जिसमें पहले तो एक प्रभु और भिन्‍न भिन्‍न गोपियां थी पर फिर जितनी गोपियां थी प्रभु ने उतने ही रूप ले लिये । जितनी गोपियां उतने ही प्रभु हो गये । एक सांसारिक पिता अपने चार पुत्रों में बंट जाता है पर प्रभु अपने असंख्‍य भक्‍तों में कभी नहीं बंटते क्‍योंकि वे सभी के साथ एक रूप में एक साथ रहते हैं ।